Onsdag nat klokken 03.10 blev Falck i Hjørring sendt til bilbrande på Vesterallé i Hjørring. Da brandvæsnet kom frem, viste det sig, at en carport og fem biler var overtændte. En person er blevet kørt på sygehuset til observation for røgforgiftning. Bilerne stod tæt ved bebyggelse, hvilket hovedsagligt bestod af ældreboliger. Dog var der ikke fare for at branden ville sprede sig til bygningerne, da carporten stod for sig selv, det oplyser vagtchef ved Nordjyllands Politi Aage Pedersen. Politiet har spærret hele området af, senere ventes der teknikere på stedet. Brandårsagen er på dette tidspunkt ukendt , men at det er påsat kan ikke udelukkes.

Referat:
Fem biler og en carport stod i flammer onsdag nat i Hjørring, og en person er blevet indlagt.